Efter to sejre i træk spirer troen og optimismen igen i AaB, og forud for onsdag aftens udekamp mod Randers FC er cheftræner Erik Hamrén sikker på, at AaB kan bevare fokus. Med ni spillerunder tilbage i SAS Ligaen kan AaB igen skimte såvel anden- som tredjepladsen. - Kampen i Randers ønsker vi at vinde, og spillerne ved, at dette vil kræve fokus og koncentration, hvilket jeg er sikker på, at spillerne kan håndtere, så vi derigennem præsterer en ny god kamp, siger Erik Hamrén. Både mod Brøndby I.F. og Silkeborg I.F. var AaB bagud ved pausen. - Den faktor giver selvfølgelig en god følelse på holdet. Det giver en dejlig fornemmelse af, at vi bare skal blive ved, selvom vi kommer bagud, hvilket naturligvis kun er positivt, påpeger Erik Hamrén, der har svært ved at vurdere Randers FC, som AaB tabte med hele 0-4 til på Aalborg Stadion den 22. oktober 2006. - Jeg forventer en svær kamp, men Randers er i øjeblikket lidt svære at bedømme, da de hverken kan nå toppen eller er i fare for at rykke ned, siger Hamrén. Erik Hamrén har udtaget følgende spillere til kampen. 1. Jimmy Nielsen, 2. Michael Jakobsen, 3. Martin Pedersen, 4. Danny Califf, 7. Mattias Lindstróm, 8. Fredrik Winsnes, 10. Rade Prica, 14. Jeppe Curth, 15. Siyabonga Nomvethe, 16. Allan Olesen, 19. Suni Olsen, 21. Kasper Risgård, 22. Rasmus Würtz, 23. Thomas Enevoldsen, 27. Patrick Kristensen, 28. Casper Jacobsen og 29. José Mota.

Referat:
Efter to sejre og ni mål skal AaBs SAS Ligaspillere bevare fokus i onsdagens udekamp i Randers. Det er nu AaB&#39;erne skal vise klasse til at være et tophold.